КIуэкIуэ Казбек хэтащ Кавказ Ищхъэрэм и журналистхэм Мэхъэчкъалэ щрагъэкIуэкIа зэIущIэм
Къэбэрдей-Балъкъэр Республикэм и Iэтащхьэ КIуэкIуэ Казбек хэтащ Мэхъэчкъалэ къыщызэрагъэпэща медиазэIущIэм. Абы хиубыдэу УФ-м и Президентым и полномочнэ лIыкIуэу Кавказ Ищхъэрэ федеральнэ округым щыIэ Матовников Александр, УФ-м Кавказ Ищхъэрэм и IуэхухэмкIэ и министр Чеботарёв Сергей, округым щыщ щIыналъэхэм я Iэтащхьэхэр щIыналъэ, федеральнэ цIыхубэ хъыбарегъащIэ IуэхущIапIэхэм я лIыкIуэхэм епсэлъащ.
Псалъэмакъыр нэхъ трагъэщIащ лъэпкъ проектхэм япкъ иткIэ щIыналъэхэм щызэфIагъэкIхэм. Абы теухуауэ КъБР-м и Iэтащхьэ КIуэкIуэ Казбек жиIащ: «Иджыпсту лъэпкъ проектхэм я мыхьэнэр нэгъэсауэ псоми къагурыIуауэ къыщIэкIынукъым, ауэ шэч зыхэмылъыр зыщ — ахэр гъэзэщIэным республикэм и экономикэр ирегъэфIакIуэ. Дэ нэхъыбэу зытедгъэщIар «Демографие» проектырщ икIи абы ипкъ иткIэ зи ныбжьыр илъэсищым щIимыгъуа сабийхэр зэкIуэлIэну IуэхущIапIэхэр ухуэнырщ. ДызыхуэкIуэ илъэсым ди щIыналъэм ис сабий нэхъыщIэ дыдэхэр псори зэкIуэлIэн апхуэдэ IуэхущIапIэхэр ирикъуу диIэнущ».
КъБР-м и Iэтащхьэм Дагъыстэным и унафэщIхэмрэ журналистхэмрэ фIыщIэ яхуищIащ гуапэу къазэрыIущIам икIи лэжьыгъэ тэмэм зэрырагъэкIуэкIам папщIэ.
Мэхъэчкъалэ щекIуэкIа зэхыхьэр УФ-м и Президентым и полномочнэ лIыкIуэу Кавказ Ищхъэрэ федеральнэ округым щыIэм и аппаратымрэ УФ-м Кавказ Ищхъэрэм и IуэхухэмкIэ и министерствэмрэ я дэIэпыкъуныгъэкIэ къызэрагъэпэщащ ТАСС урысей хъыбарегъащIэ агентствэмрэ Дагъыстэн Республикэм и Правительствэмрэ.
